
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	COMISIA PENTRU ADIMINISTRATIE PUBLICA, AMENAJAREA TERITORIULUI SI ECHILIBRU ECOLOGIC


	Nr. 31/1303 din 26.02.2008

	Nr. 26/ 1748  din 26.02. 2008
Nr.Pl –x  827



                                             RAPORT COMUN 
asupra proiectului de Lege pentru completarea art.15 din Ordonanţa de urgenţă a Guvernului nr.40/1999 privind protecţia chiriaşilor şi stabilirea chiriei pentru spaţiile cu destinaţie de locuinţe
                  Potrivit prevederilor art.95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru administraţie publică, amenajarea teritoriului şi echilibru ecologic au fost sesizate spre dezbatere, în fond, cu proiectul de Lege pentru completarea art.15 din Ordonanţa de urgenţă a Guvernului nr.40/1999 privind protecţia chiriaşilor şi stabilirea  chiriei pentru spaţiile cu destinaţie de locuinţe, trimisă cu adresa nr. Pl-x 827 din 3 decembrie 2007, înregistrat cu nr.31/1303 şi respectiv cu nr.26/ 1748   din 5 decembrie 2007.
                    Senatul, în calitate de prima Cameră sesizată, a respins propunerea legislativă în şedinţa din 28 noiembrie 2007. 
         Camera Deputaţilor este Cameră decizională, conform prevederilor art.75 din Constituţia României, republicată, şi ale  art. 92 alin.(9)   din Regulamentul Camerei Deputaţilor, republicat. 
         Comisia pentru drepturile omului, culte şi problemele minorităţilor naţionale a avizat favorabil proiectul de lege, în şedinţa din    2007, cu avizul nr.25/827 din 7 februarie 2008.
         Guvernul, prin punctul de vedere, transmis cu adresa nr.1694 din 06.07.2007, nu susţine adoptarea acestei iniţiative legislative.
         Consiliul Legislativ  a avizat favorabil propunerea legislativă, cu observaţii şi propuneri, conform avizului nr.797/ 20.06.2007. 
           Iniţiativa legislativă are ca obiect de reglementare  completarea cu alin.(11) a articolului 15 din Ordonanţa de urgenţă a Guvernului nr.40/1999 privind protecţia chiriaşilor şi stabilirea  chiriei pentru spaţiile cu destinaţie de locuinţe, aprobată cu modificări şi completări prin Legea nr.241/2001, cu modificările ulterioare, iniţiativa urmărind ca în cazul în care chiriaşului dintr-un imobil naţionalizat, retrocedat foştilor proprietari sau moştenitorilor lor legali i-a fost demolată locuinţa proprietate, durata contractului de închiriere să se prelungească până la acordarea unei noi locuinţe corespunzătoare, cu titlu de proprietate.
            În conformitate cu prevederile art. 61 din Regulamentul Camerei Deputaţilor, republicat, membrii celor două Comisii au examinat propunerea legislativă în  ziua de 5 februarie 2008 şi respectiv 26 februarie 2008. La lucrările Comisiei, a luat parte, în calitate de invitat, domnul Marin Pătuleanu, secretar de stat la Ministerul Internelor şi Reformei Administrative. 
             La dezbaterea acestei iniţiative legislative, din totalul de 28 de membri ai Comisiei juridice, au fost prezenţi 15 deputaţi, iar din partea Comisiei pentru administraţie publică, amenajarea teritoriului şi echilibru ecologic, din totalul de  27 deputaţi, au fost prezenţi 25  deputaţi.
            Cu prilejul dezbaterilor, membrii  celor  două Comisii  au constatat că iniţiativa legislativă propusă nu numai că nu realizează scopul propus, ci crează un cadru legal confuz, ambiguu, ce lasă deschisă savârşirea unor abuzuri din partea unor persoane de rea credinţă care, din cauza formulării defectoase a textului, s-ar putea prevala de dispoziţiile acestuia.  Mai mult, textul ar veni în contradicţie cu alte dispoziţii ale aceleiaşi ordonanţe, ajungându-se în situaţia în care un act normativ conţine dispoziţii contradictorii, încălcându-se prin aceasta normele de tehnică legislativă prevăzute de Legea nr.24/2000, republicată. 

           Astfel, conform art.14 din Ordonanţa de urgenţă a Guvernului nr.40/1999, proprietarul poate refuza reînnoirea contractului de închiriere”în cazul în care locuinţa este necesară pentru a satisface nevoile sale de locuit, ale soţului, părinţilor ori copiilor oricăruia dintre aceştia”, precum şi în cazul în care „locuinţa urmează a fi vândută în condiţiile prezentei ordonanţe de urgenţă.”Or, textul iniţiativei legislative ar institui, la art.15, obligativitatea reînnoirii închirierii pe perioadă nedeterminată, respectiv până la acordarea unei locuinţe cu titlu de proprietate, chiar şi pentru situaţiile menţionate, în care ordonanţa prevede expres posibilitatea refuzării de către proprietar a reînnoirii închirierii.

       Prin urmare, dacă Ordonanţa de urgenţă a Guvernului nr.40/1999 ar fi modificată în sensul precizat de iniţiatorii propunerii legislative, aceasta ar conţine două dispoziţii contradictorii, imposibil de aplicat în practică.
                      În urma dezbaterii, membrii celor două Comisii au hotărât, cu majoritate de voturi ( 2 voturi împotrivă), să propună plenului Camerei Deputaţilor respingerea  propunerii legislative pentru completarea art.15 din  Ordonanţa de urgenţă a Guvernului nr.40/1999 privind protecţia chiriaşilor şi stabilirea  chiriei pentru spaţiile cu destinaţie de locuinţe.
 În raport de obiectul şi conţinutul reglementării, iniţiativa  legislativă face parte din categoria legilor ordinare.
                                                                                                                                                 
             VICEPREŞEDINTE,                          VICEPREŞEDINTE,          
                      FLORIN IORDACHE                            MIRCEA DUŞA
                        SECRETAR,                                       SECRETAR,

                    GEORGE BAEŞU                                SEREŞ DENEŞ                           
 Consilieri:
dr. Corneliu Manda
 Sofia Chelaru

